ddrg/super_eurlex huggingface dataset:
KIRJALLINEN KYSYMYS E-3104/02 esittäjä(t): Nelly Maes (Verts/ALE) neuvostolle. Batasuna-puolueen toiminnan kieltäminen.



Virallinen lehti nro 155 E , 03/07/2003 s. 0091 - 0091



KIRJALLINEN KYSYMYS E-3104/02 esittäjä(t): Nelly Maes (Verts/ALE) neuvostolle (29. lokakuuta 2002) Aihe: Batasuna-puolueen toiminnan kieltäminen Syyskuun alussa baskilaisen poliittisen puolueen Batasunan toiminta kiellettiin. Monet baskit, jotka eivät kannata Batasuna-puoluetta, pitävät kieltoa poliittisena strategiana, jonka avulla tukahdutetaan useiden demokratiaa ja rauhaa kannattavien baskien toimintaa. Ihmisoikeuksia rajoitetaan tavalla, jota ei voi hyväksyä. Tähän mennessä ei ole esitetty mitään todisteita, joiden perusteella kielto voitaisiin oikeuttaa. Onko neuvosto sitä mieltä, että ratkaisu voidaan löytää vain demokraattisten poliittisten neuvottelujen kautta? Jos on, niin kenet neuvosto hyväksyy baskien puolelta keskustelukumppaniksi, jotta voitaisiin edetä rauhanomaisella tiellä? Jos ei ole, niin tukeeko neuvosto vastakkainasettelun, konfliktien ja väkivallan tietä, jolle nyt on lähdetty? Vastaus (3. maaliskuuta 2003) Neuvosto haluaa muistuttaa kysyjää siitä, että vaikka yleisen järjestyksen ylläpitäminen ja sisäisen turvallisuuden suojaaminen kuuluvat EU:sta tehdyn sopimuksen 33 artiklan mukaisesti jäsenvaltioiden yksinomaiseen toimivaltaan, terrorismin torjunta on koko unionin etua koskeva tehtävä. Tämän vuoksi neuvosto pyytää kiinnittämään huomiota unionin hyväksymään terrorisminvastaiseen lainsäädäntöön. Neuvosto muistuttaa, että unioni perustuu SEU:n 6 artiklan 1 kohdan mukaisesti jäsenvaltioille yhteisiin vapauden, kansanvallan, ihmisoikeuksien ja perusvapauksien kunnioittamisen sekä oikeusvaltion periaatteisiin. Neuvosto korostaa jälleen kerran tukevansa jäsenvaltioiden oikeusvaltion periaatetta kunnioittavia terrorisminvastaisia toimia.
KIRJALLINEN KYSYMYS P-2586/02 esittäjä(t): Bruno Gollnisch (NI) neuvostolle. Lentoliikenteen matkustajien henkilöllisyystarkastukset.



Virallinen lehti nro 155 E , 03/07/2003 s. 0034 - 0034



KIRJALLINEN KYSYMYS P-2586/02 esittäjä(t): Bruno Gollnisch (NI) neuvostolle (10. syyskuuta 2002) Aihe: Lentoliikenteen matkustajien henkilöllisyystarkastukset Ranskan sisäisillä lentoreiteillä tehdään lukuisia lentoliikenteen matkustajien henkilöllisyystarkastuksia. Esimerkiksi Pariisista Lyoniin saapuvan matkustajan henkilöllisyys tarkastetaan lähtöselvityksessä ja uudelleen koneeseen noustessa, kun taas hänen henkilöllisyyttään ei tarkasteta lainkaan lähtiessä eikä saapuessa, jos hän tulee Brysselistä, Berliinistä, Madridista jne. Ovatko lentoyhtiöt määränneet henkilöllisyystarkastukset tarkistaakseen tariffeja vai ovatko Ranskan viranomaiset määränneet ne turvallisuussyistä? Katsooko neuvosto molemmissa tapauksissa, että tämä sopii yhteen eurooppalaisten säännösten kanssa? Siinä tapauksessa, että Schengenin sopimuksesta poikettaisiin turvallisuussyistä, kuinka neuvosto selittää sen, että nämä turvallisuussäännöt ovat paradoksaalisesti tiukemmat sisäisillä reiteillä kuin kansainvälisillä reiteillä? Vastaus (4. maaliskuuta 2003) Neuvosto ei kommentoi lentoliikenteen matkustajien tarkastuksia koskevien jäsenvaltioiden sisäisten järjestelyjen yhteensopivuutta yhteisön lainsäädännön kanssa. Arvoisan parlamentin jäsenen esittämä kysymys olisi osoitettava komissiolle, joka huolehtii siitä, että perustamissopimuksen määräyksiä ja sen nojalla annettuja säännöksiä noudatetaan.
KIRJALLINEN KYSYMYS E-2419/02 esittäjä(t): Erik Meijer (GUE/NGL) neuvostolle. Euroopan on vältettävä osallistumasta Yhdysvaltojen Irakia koskeviin sotasuunnitelmiin.



Virallinen lehti nro 155 E , 03/07/2003 s. 0019 - 0019



KIRJALLINEN KYSYMYS E-2419/02 esittäjä(t): Erik Meijer (GUE/NGL) neuvostolle (14. elokuuta 2002) Aihe: Euroopan on vältettävä osallistumasta Yhdysvaltojen Irakia koskeviin sotasuunnitelmiin 1. Onko neuvosto tietoinen, että tiedotusvälineissä käsitellään yhä enemmän Yhdysvaltojen mahdollista hyökkäystä (hyökkäyksen valmistelua) Irakiin? 2. Onko Yhdysvaltojen hallitus ollut etukäteen yhteydessä neuvostoon mahdollisen hyökkäyksen vuoksi ja jos on, miten ja minkä sopimusten perusteella? 3. Voiko neuvosto vahvistaa, että alankomaalaisessa päivälehdessä Trouw'ssa ilmoitettiin tällä viikolla(1), että saksalaisessa Schwerinin kaupungissa tavanneiden Ranskan presidentin Chiracin ja Saksan liittokanslerin Schröderin kannanoton mukaan hyökkäys Irakiin ei ole perusteltua ennen kuin YK:n turvallisuusneuvosto on hyväksynyt sitä koskevan mandaatin? 4. Onko edellisessä kysymyksessä mainittu kannanotto neuvoston tätä asiaa koskevan kannan mukainen? Katsooko neuvosto, että hyökkäys Irakiin on oikeutettu, jos sille on YK:n turvallisuusneuvoston hyväksymä mandaatti? 5. Jos näin on, onko neuvosto valmis välittämään kyseisen neuvoston yhteisen kannan presidentti Bushille? 6. Jakaako neuvosto Euroopan kansalaisten kasvavan huolestuneisuuden Yhdysvaltojen armeijan jatkuvan painostuksen mahdollisesti aiheuttamasta laajasta konfliktista? Pahuuden akselia käsittelevät julkaisut, Daniel Ellsbergin kanta, jonka mukaan Bush on epäilemättä kaikkein vaarallisin tapaamani presidentti,(2) sekä Yhdysvaltojen kongressissa esitetty arvostelu lisäävät edelleen huolestuneisuutta. 7. Jos näin on, mihin toimiin neuvosto aikoo ryhtyä estääkseen Irakia vastaan tehtävät iskut, jotka voivat levitä muualle ja vaarantaa maailmanrauhan? (1) Trouw, 31.7.2002, Aanval Irak alleen met VN mandaat (Hyökkäys Irakiin ainoastaan YK:n toimeksiannosta). (2) Trouw, 30.7.2002, De angst voor Bush (Bush herättää pelkoa). Vastaus (3. maaliskuuta 2003) Irakia koskeva tilanne kehittyy hyvin nopeasti. Neuvoston ja koko kansainvälisen yhteisön näkemyksenä on se, että Irakin on välittömästi ryhdyttävä noudattamaan täysimääräisesti Yhdistyneiden Kansakuntien turvallisuusneuvoston päätöslauselmien mukaisia velvoitteitaan. EU toisti kantansa YK:n 57. yleiskokoukselle 12. syyskuuta toimitetussa puheenjohtajavaltion julkilausumassa. Irakin on myönnettävä ehdoton ja esteetön pääsy YK:n asetarkastajille, joiden ei ole sallittu suorittaa tehtäväänsä Irakissa sitten joulukuun 1998. Euroopan unioni tukee täysin Yhdistyneiden Kansakuntien asiaan liittyviä pyrkimyksiä. Säännöllisen käyntinsä yhteydessä Euroopan parlamentissa 25. syyskuuta puheenjohtajavaltio välitti parlamentille tuoreimmat tiedot tästä erittäin nopeasti kehittyvästä tilanteesta. Neuvosto kehottaa lisäksi kysyjää tutustumaan Irakia koskeviin päätelmiin, jotka se hyväksyi istunnossaan 19. marraskuuta 2002.
KIRJALLINEN KYSYMYS P-2519/02 esittäjä(t): Helena Torres Marques (PSE) komissiolle. Julkisten menojen huomiotta jättäminen budjettivajetta laskettaessa.



Virallinen lehti nro 155 E , 03/07/2003 s. 0025 - 0025



KIRJALLINEN KYSYMYS P-2519/02 esittäjä(t): Helena Torres Marques (PSE) komissiolle (4. syyskuuta 2002) Aihe: Julkisten menojen huomiotta jättäminen budjettivajetta laskettaessa Agence Europe -tietotoimiston 30. elokuuta julkaisemassa uutisessa, joka oli otsikoitu komissio ei aio tarkistaa vakaussopimuksen määräyksiä ja ottaa huomioon Italian ehdotukset, todetaan, että - komission jäsen Pedro Solbes on suhtautunut myötämielisesti Italian hallituksen näkökantaan, että investointeja ei pitäisi sisällyttää budjettimenoihin, jos investoinneista saatava taloudellinen hyöty on suurempi kuin niiden aiheuttamat kustannukset, - Saksa ja Itävalta noudattavat jo tätä käytäntöä ja ovat ehdottaneet Italian valtiovarainministerille, että Italia tekisi samoin. Voisiko komissio kertoa tarkemmin Saksan ja Itävallan tätä asiaa koskevasta käytännöstä? Pedro Solbes Miran komission puolesta antama vastaus (11. lokakuuta 2002) Komissio on tietoinen ehdotuksista, että investointeja ei pitäisi ottaa huomioon julkisen talouden rahoitustilannetta laskettaessa. Eräissä jäsenvaltioissa on annettu kansallisia sääntöjä, joissa määritellään investointien ja pääoman käytön rooli rahoitusasemaan nähden. Näin ovat menetelleet esimerkiksi Saksa ja Yhdistynyt kuningaskunta, mutta Itävalta sen sijaan ei. On kuitenkin tähdennettävä, että komissio soveltaa yhteisön julkisen talouden seurantaan sääntöjä, jotka on annettu EY:n perustamissopimuksessa ja vakaussopimuksessa. Säännöt edellyttävät, että jäsenvaltioiden budjettikurin noudattamisen arvioimisperusteena käytetään julkisen talouden alijäämän ja julkisen velan suhdetta bruttokansantuotteeseen. Perustamissopimuksen liitteenä on liiallisia alijäämiä koskevaa menettelyä käsittelevä pöytäkirja, jossa alijäämä on määritelty julkisen hallinnon nettoluotonotoksi. Määritelmä on Euroopan kansantalouden tilinpitojärjestelmän (EKT 1995) mukainen, ja siinä otetaan huomioon kaikki julkiseen kysyntään kuuluvat menoerät ja julkiset investoinnit. Tässä suhteessa kaikki jäsenvaltiot noudattavat tarkasti EY:n perustamissopimuksen sääntöjä.
KIRJALLINEN KYSYMYS E-2592/02 esittäjä(t): Antonios Trakatellis (PPE-DE) neuvostolle. Vaaliluettelot ja Kreikan kansalaisuuden myöntäminen laittomasti.



Virallinen lehti nro 155 E , 03/07/2003 s. 0035 - 0036



KIRJALLINEN KYSYMYS E-2592/02 esittäjä(t): Antonios Trakatellis (PPE-DE) neuvostolle (18. syyskuuta 2002) Aihe: Vaaliluettelot ja Kreikan kansalaisuuden myöntäminen laittomasti Vaaliluetteloita koskevan järjestelmän muutoksen jälkeen kunnallis- ja läänitason vaalit suoritetaan Kreikassa vaalikirjan sijasta vaalikortin käyttöön perustuvan järjestelmän mukaisesti. Kreikkalaisessa lehdistössä julkaistujen tietojen ja pääoppositiopuolueen esittämien syytösten mukaan on ilmennyt, että on olemassa huomattava määrä vaaliluetteloon kirjattuja henkilöitä, joilla ei ole ollut oikeutta saada Kreikan kansalaisuutta ja jotka sisäministeriön mukaan on pyyhitty yli luetteloista. Kuitenkaan ei ole annettu tietoa heidän täsmällisestä lukumäärästään eikä mitään muitakaan yksityiskohtaisia, kansalaisuuden myöntämistä koskevia tietoja. Edellä mainittujen seikkojen taustaa vasten kysyn: 1. Onko Kreikan valtio antanut neuvostolle täydelliset tiedot todetusta laittomasta kansalaisoikeuksien myöntämisestä, tapausten täsmällisestä lukumäärästä sekä yksityiskohtaiset tiedot näiden myönnettyjen oikeuksien peruuttamisista? 2. Mikäli näistä oikeuksien peruuttamisista on tiedotettu neuvostolle, mihin toimiin se aikoo ryhtyä paikantaakseen laittomasti kansalaisuuden saaneet henkilöt, jotka saattavat oleskella myös jossakin muussa EU:n jäsenvaltiossa? 3. Mikäli Kreikan hallitus ei ole tähän mennessä toimittanut edellä mainittuja tietoja, aikooko neuvosto pyytää niitä voidakseen tarkastaa, liikkuvatko laittomasti kansalaisuuden saaneet henkilöt EU:n alueella laittomilla passeilla? Vastaus (4. maaliskuuta 2003) Neuvosto ei ole toimivaltainen arvoisan parlamentin jäsenen kysymyksessään mainitsemissa asioissa.
KIRJALLINEN KYSYMYS E-2317/02 esittäjä(t): Ole Krarup (GUE/NGL) neuvostolle. Puitepäätökset ja valinnanvapaus.



Virallinen lehti nro 155 E , 03/07/2003 s. 0010 - 0011



KIRJALLINEN KYSYMYS E-2317/02 esittäjä(t): Ole Krarup (GUE/NGL) neuvostolle (26. heinäkuuta 2002) Aihe: Puitepäätökset ja valinnanvapaus Käsiteltävänä olevien niin sanottujen ehdotusten puitepäätöksiksi erityisesti ehdotuksen puitepäätökseksi eurooppalaisesta pidätysmääräyksestä(1), ja ehdotuksen puitepäätökseksi rasismin ja muukalaisvihan vastaisesta toiminnasta(2) perusteella pyydän selvitystä siitä, miten neuvosto ymmärtää puitepäätösten soveltamisen yksityiskohtaiset edellytykset. Kysymys koskee erityisesti vapautta, joka jäsenvaltioilla Euroopan unionista tehdyn sopimuksen 34 artiklan 2 kohdan b alakohdan mukaan on keinojen valinnassa. Toisaalta Euroopan unionista tehdyssä sopimuksessa edellytetään jäsenvaltioiden valinnanvapautta, mutta toisaalta kahdessa mainitussa tapauksessa tällainen valinnanvapaus suljetaan suurelta osin pois. Millaisen valinnanvapauden vähimmäistason neuvosto katsoo olevan välttämättömänä edellytyksenä sille, että puitepäätöksillä voidaan antaa säännöksiä 34 artiklan 2 kohdan b alakohdan mukaisesti (direktiivin tai asetuksen sijasta)? Onko neuvoston oikeudellinen yksikkö antanut asiasta lausuntoa? Mahdolliset lausunnot pyydetään liittämään vastaukseen. (1) KOM(2001) 522 EYVL C 332 E, 27.11.2001, s. 305. (2) KOM(2001) 664 EYVL C 75 E, 26.3.2002, s. 269. Vastaus (4. maaliskuuta 2003) Euroopan unionista tehdyn sopimuksen 34 artiklan 2 kohdassa ei määrätä päätösten tai puitepäätösten valinnan osalta muita perusteita kuin se vaatimus, että puitepäätösten tarkoituksena on lähentää jäsenvaltioiden lainsäädäntöä ja että päätöksiä ei voi käyttää tähän tarkoitukseen. Mainitsemienne kahden säädöksen tarkoituksena on lähentää jäsenvaltioiden lainsäädäntöä erityisesti liittyen menettelyihin, joita noudatetaan eurooppalaisen pidätysmääräyksen panemiseksi täytäntöön, ja tiettyjen tekojen määrittelyyn, joita pidetään rikoksina kaikissa jäsenvaltioissa. Koska näillä säädöksillä ei ole mitään Euroopan yhteisön perustamissopimuksessa määrättyä tavoitetta, on perusteltua valita niiden muodoksi SEU:n 34 artiklan 2 kohtaan perustuva puitepäätös.
KIRJALLINEN KYSYMYS E-3430/02 esittäjä(t): Roberta Angelilli (UEN) komissiolle. Fiumicinon kunnan käyttämät Save II- ja Altener II -ohjelmista myönnetyt varat.



Virallinen lehti nro 155 E , 03/07/2003 s. 0152 - 0153



KIRJALLINEN KYSYMYS E-3430/02 esittäjä(t): Roberta Angelilli (UEN) komissiolle (2. joulukuuta 2002) Aihe: Fiumicinon kunnan käyttämät Save II- ja Altener II -ohjelmista myönnetyt varat Italian valtiovarainministeriön seurantakomitea julkaisi syyskuussa 2002 selvityksen Euroopan unionin myöntämien varojen käytöstä. Selvityksestä käy huolestuttavalla tavalla ilmi, miten hitaasti ja tehottomasti paikalliset viranomaiset valitsevat hankkeita. Itse asiassa vuoden 2000 maksusitoumukset olisivat vain 2 prosenttia koko yhteisön tukikehyksestä. Komissio on useaan otteeseen muistuttanut, että paikalliset viranomaiset hyödyntävät epäasianmukaisesti yhteisön varoja. Ottaen huomioon, että erityisesti tietyillä paikallisilla viranomaisilla, kuten esimerkiksi Fiumicinon kunnan viranomaisilla, on todellinen tarve käyttää yhteisön varoja hiilidioksidipäästöjen rajoittamiseen, ilman laadun parantamiseen ja saastumisen torjumiseen, tiedustelisin komissiolta seuraavaa: 1. Onko Fiumicinon kunta esittänyt Save II- ja Altener II -ohjelmia koskevia hankkeita? 2. Onko Fiumicinon kunta saanut rahoitusta edellä mainittuihin hankkeisiin? 3. Onko kyseisiä varoja jo käytetty? Loyola de Palacion komission puolesta antamayhteinen vastauskirjallisiin kysymyksiin E-3430/02 ja E-3431/02 (8. tammikuuta 2003) Komissio ilmoittaa parlamentin jäsenelle, että Fiumicinon ja Frosinonen kunnat eivät ole esittäneet mitään hankkeita Save II ja Altener II -ohjelmien puitteissa.
KIRJALLINEN KYSYMYS E-3279/02 esittäjä(t): Markus Ferber (PPE-DE) komissiolle. Terveys- ja kuluttajansuoja-asioista vastaavalle komission jäsenelle David Byrnelle annettu lahja.



Virallinen lehti nro 155 E , 03/07/2003 s. 0127 - 0128



KIRJALLINEN KYSYMYS E-3279/02 esittäjä(t): Markus Ferber (PPE-DE) komissiolle (19. marraskuuta 2002) Aihe: Terveys- ja kuluttajansuoja-asioista vastaavalle komission jäsenelle David Byrnelle annettu lahja Pitääkö paikkansa, että komission jäsen Byrne on saanut hopeisen, 20 kg painavan Goethen rintakuvan? Onko se myönnetty hänelle tunnustuksena päättäväisestä tupakoinnin vastustamisesta? Kuka myönsi palkinnon ja missä tilaisuudessa hopeapatsas luovutettiin? Romano Prodin komission puolesta antama vastaus (12. joulukuuta 2002) Terveys- ja kuluttajansuoja-asioista vastaava komission jäsen sai 26. syyskuuta 2002 Goethe Challenge Trophy for Smoke-Free Environment -palkinnon viidennessä Euroopan terveysfoorumissa Itävallan Bad Hofgasteinissa. Palkinnon myöntää vuosittain Goethe Endowment for Non-Smoking -säätiö sellaisille laitoksille, yliopistojen laitoksille tai henkilöille, jotka ovat tehneet merkittävää työtä savuttoman ympäristön puolesta. Goethe Challenge Trophy on noin 20 kiloa painava hopeinen Goethen näköisrintakuva. Palkinnon on tätä tarkoitusta varten lahjoittanut kansainvälisesti kuuluisa fyysikko ja kemisti, professori Friedrich Portheine. Hän perusti palkinnon ja nimeään kantavan Endowment for Non-Smoking -säätiön vuonna 1990. Koska palkinto annetaan vuosittain, sen saaja voi pitää sitä itsellään vuoden ajan. Palkinnon edellinen saaja oli Kansainvälinen olympiakomitea. Terveys- ja kuluttajansuoja-asioista vastaava komission jäsen vastaanotti palkinnon Bad Hofgasteinissa, mutta ei tuonut sitä komission tiloihin vaan palautti sen heti Lausannen olympiamuseoon, jossa sitä säilytetään seuraavalle saajalle luovuttamiseen asti. Tämä perustui pääasiassa turvallisuus- ja käytännöllisyysnäkökohtiin.
KIRJALLINEN KYSYMYS E-3058/02 esittäjä(t): Jo Leinen (PSE) neuvostolle. Kansalaisjärjestöjen pankkitakuut Venäjän tiedotusvälineiden tukemisessa Tacis-ohjelman puitteissa.



Virallinen lehti nro 155 E , 03/07/2003 s. 0082 - 0083



KIRJALLINEN KYSYMYS E-3058/02 esittäjä(t): Jo Leinen (PSE) neuvostolle (25. lokakuuta 2002) Aihe: Kansalaisjärjestöjen pankkitakuut Venäjän tiedotusvälineiden tukemisessa Tacis-ohjelman puitteissa Tacis-palvelusopimuksissa edellytetään komission rahoituksen osalta pankkitakuita, joiden suuruus on käytännössä samaa suuruusluokkaa kuin sopimuksen arvo. Tämä tarkoittaa, että voittoa tavoittelemattomat kansalaisjärjestöt eivät käytännössä voi osallistua tällaisiin tarjouskilpailuihin. Onko tämä sopusoinnussa niiden pyrkimysten kanssa, joilla komissio ja parlamentti haluavat edistää kansalaisyhteiskuntaa ja saada tätä koskeviin hankkeisiin kansalaisjärjestöjen asiantuntemusta? Kyse on hankkeista kansanvallan ja ihmisoikeuksien edistämiseksi Venäjällä; nämä hankkeet toteutetaan yleisten Tacis-sääntöjen mukaisesti. Kansalaisjärjestöt eivät yleensä pysty saamaan 700 000 2 miljoonan euron suuruisia luottoja tai pankkitakuita. Näin ollen kansalaisjärjestöt on suljettu pois tällaisista hankkeista. Voiko neuvosto tehdä jotakin tilanteen korjaamiseksi? Vastaus (20. helmikuuta 2003) Tacis-tuki ei voi olla täysin tehokasta, ellei sen vastapainoksi saavuteta edistystä tiellä kohti vapaata ja avointa demokraattista yhteiskuntaa, joka kunnioittaa ihmisoikeuksia. Kansalaisyhteiskunnan kehittäminen on ensisijaisia Tacis-ohjelmalla rahoitettuja yhteistyön aloja. Valtioista riippumattomilla järjestöillä on luonnollisesti roolinsa demokratian ja ihmisoikeuksien kehittämisessä Venäjällä. Tacis-ohjelmasta rahoitettujen toimien hallinnointi kuuluu komission toimivaltaan, jonka on noudatettava Tacis-asetuksen lisäksi myös Euroopan yhteisöjen yleiseen kustannusarvioon sovellettavaa varainhoitoasetusta ja erityisesti järkevää, taloudellista ja kannattavaa taloudenhoitoa. Selvitysten antaminen siitä säännöstöstä, jota sovelletaan kyseisiin hankkeisiin ja erityisesti vaadittaviin pankkitakuisiin, on komission tehtävä.
KIRJALLINEN KYSYMYS E-2895/02 esittäjä(t): Olivier Dupuis (NI) komissiolle. Kiinan kielletyn katolisen kirkon piispan Wei Jingyin pidättäminen.



Virallinen lehti nro 110 E , 08/05/2003 s. 0120 - 0120



KIRJALLINEN KYSYMYS E-2895/02 esittäjä(t): Olivier Dupuis (NI) komissiolle (14. lokakuuta 2002) Aihe: Kiinan kielletyn katolisen kirkon piispan Wei Jingyin pidättäminen Qigiharin kaupungin poliisit pidättivät Kiinan kielletyn katolisen kirkon piispan ja Vatikaanille uskollisten kiinalaisten piispojen konferenssin entisen sihteerin Wei Jingyin 9. syyskuuta 2002. Pidätys merkitsee ilmeisesti sitä, että Kiinan viranomaiset tehostavat Vatikaanille uskollisen katolisen kirkon johtajiin kohdistamaansa tukahduttamispolitiikkaa. Kiinan kiellettyyn katoliseen kirkkoon kuuluu yli kahdeksan miljoonaa ihmistä ja Kiinan valtion katoliseen kirkkoon viisi miljoonaa ihmistä. Riippumattomien lähteiden mukaan arviolta 50 kielletyn katolisen kirkon piispaa on tällä hetkellä joko vankilassa, kotiarestissa, tiukassa poliisivalvonnassa tai maan alla. Onko komissio tietoinen kyseisestä pidätyksestä, joka on jatkoa lukuisien pidätysten sarjalle? Onko komissiolla kyseisestä asiasta muita tietoja, joiden perusteella voidaan olettaa, että Kiinan viranomaiset todella vahvistavat epävirallisiin kirkkoihin kohdistamiaan tukahduttamistoimia? Jos komissiolla on kyseistä asiaa koskevia tietoja, mihin toimiin se aikoo ryhtyä, jotta Kiinan viranomaiset kunnioittaisivat uskonnonvapautta? Christopher Pattenin komission puolesta antama vastaus (13. marraskuuta 2002) Komissio kiittää parlamentin jäsentä tiedosta, että Qigiharin kaupungin poliisit ovat pidättäneet Wei Jingyn, Kiinan epävirallisen katolisen kirkon papin, 9. syyskuuta 2002. Komissio pitää mielipiteen- ja uskonnonvapautta perustavana ihmisoikeutena ja ottaa asian säännöllisesti esille unionin ja Kiinan välisen ihmisoikeuksia koskevan vuoropuhelun puitteissa. Kiinan epävirallisen katolisen kirkon tilanteen osalta komissio yhtyy parlamentin jäsenen huoleen. Kun joulukuussa 2001 pidetty kansallinen uskontoa koskeva työkokous näytti antavan merkkejä suuremmasta avoimuudesta suhteessa Kiinassa toimiviin pääuskontokuntiin, viimeaikaisten tietojen pohjalta näyttää siltä, että maanalaisiin katolisiin kirkkokuntiin kohdistuvia rajoituksia ei ole lievennetty. Komissio valvoo jatkuvasti tarkasti Kiinan hallituksen mielipiteen- ja uskonnonvapaudelle osoittamaa kunnioitusta ja ilmaisee jatkuvasti huolensa tämän perustavan ihmisoikeuden rikkomuksista, mukaan luettuna uskontoaan harjoittavien henkilöiden painostus.
KIRJALLINEN KYSYMYS E-2616/02 esittäjä(t): Konstantinos Hatzidakis (PPE-DE) komissiolle. Yhteisön tukikehystä hallinnoivien viranomaisten verkkosivut Kreikassa.



Virallinen lehti nro 110 E , 08/05/2003 s. 0076 - 0076



KIRJALLINEN KYSYMYS E-2616/02 esittäjä(t): Konstantinos Hatzidakis (PPE-DE) komissiolle (18. syyskuuta 2002) Aihe: Yhteisön tukikehystä hallinnoivien viranomaisten verkkosivut Kreikassa Yhteisön tukikehykseen kuuluvia toimintaohjelmia Kreikassa hallinnoivien viranomaisten sähköisillä sivuilla on usein hankkeiden tarjouskilpailuilmoituksia, joiden aloitussivulle ei ole kirjattu määräaikojen päättymispäivämääriä (esimerkiksi maatalouden kehittämisen toimintaohjelma). Näin asiasta kiinnostuneelle kansalaiselle tai elimelle aiheutetaan kohtuutonta ja usein turhaa vaivaa. Voisiko komissio vaikuttaa kreikkalaisiin viranomaisiin, jotta ehdotusten viimeinen jättöpäivämäärä ilmoitettaisiin aloitussivulla? Michel Barnier'n komission puolesta antama vastaus (28. lokakuuta 2002) Yhteisön tukikehykseen ohjelmakaudella 20002006 kuuluvia alakohtaisia ja alueellisia toimenpideohjelmia hallinnoivien Kreikan viranomaisten useilla verkkosivuilla ei tosiaankaan tehdä eroa voimassa olevien tarjouspyyntöjen ja sellaisten tarjouspyyntöjen välillä, joiden määräaika on päättynyt. Joillakin verkkosivuilla (esim. tietoyhteiskuntaa koskevan toimenpideohjelman sivuilla(1)) on kuitenkin annettu nämä tiedot, ja komissio aikoo pyytää kirjallisesti Kreikan viranomaisia laajentamaan tämän käytännön koskemaan kaikkia ohjelmia. (1) http://www.infosoc.gr/programme_main5.html.